Id-Dipartiment tal-Anzjanità Attiva u Kura fil-Komunità, l-AACC nieda skema ġdida tal-Kartanzjan li permezz tagħha ċittadini anzjani ta' 'l fuq minn 60 sena jibbenefikaw minn numru ta' skontijiet minn ħwienet tax-xiri differenti madwar Malta u Għawdex. Ħabbar dan il-Ministru għall-Anzjani u l-Anzjanità Attiva Michael Farrugia f'konferenza tal-Gvern bit-tema ta' Gvern għan-Nies. Il-Kap Eżekuttiv tal-Kura Primarja Renzo Degabriele spjega li d-Dipartiment tal-Anzjanità Attiva u Kura fil-Komunità ħareġ espressjoni ta' interess għall-kumpaniji u negozji biex joffru inċentivi fuq prodotti u servizzi. Din l-espressjoni se tibqa' miftuħa sabiex il-kumpaniji u n-negozji jistgħu jisottomettu l-offerti tagħhom. B'hekk 49 kumpanija u madwar 102 iħwienet mifruxa f'28 lokalità differenti ressqu 'l quddiem bl-offerti tagħhom bi skontijiet ta' mill-inqas 5%. Issa permezz ta' din l-iskema, iċ-ċittadini anzjani jistgħu jibbenefikaw minn skontijiet fuq ġojjellerija, ħwejjeġ, żraben, fwejjaħ, oġġetti sportivi, nuċċalijiet, supermarkets, ristoranti, lukandi, iċ-Ċentru Interattiv tax-Xjenza ESPLORA u l-Akkwarju Nazzjonali fost oħrajn. Aktar tagħrif dwar dawn l-iskontijiet se jkun elenkat online duq is-sit www.activeageing.gov.mt. Il-lista onlajn se tibqa' tiġi aġġornata kontinwament bl-aħħar offerti. Min-naħa tiegħu l-Ministru għall-Anzjani Michael Farrugia spjega wkoll li se jitqassam ktejjeb stampat li juri l-offerta kollha disponibbli f'Malta u Għawdex, fid-djar. Dan il-ktejjeb se jkun qed jinkludi wkoll miegħu lista ta' aktar minn 20 servizz offrut mid-Dipartiment tal-Anzjanità Attiva u Kura fil-Komunità. Inkluż fil-lista se hemm ukoll deskrizzjoni fil-fond ta' 3 servizzi importanti, jiġifieri s-Servizz ta' Infermiera u Caring Domiċiljarji, is-Servizz tat-Tim ta' Intervent tad-Dimensja u l-Iskema Carer at Home. Is-Segretarju Permanenti fi ħdan il-Ministeru Matthew Vella spjega li dan kollu huwa parti minn kullana ta' inċentivi u servizzi biex titejjeb il-kwalità tal-ħajja tal-anzjani Maltin u Għawdxin.